钦定古今图书集成/明伦汇编/交谊典/第064卷 > 《上杜司徒启》刘禹锡
## 钦定古今图书集成/明伦汇编/交谊典/第064卷 > 《上杜司徒启》刘禹锡

某启。“一自谪居，七悲秋气。越声长苦，听者谁哀？汤网
虽疏，久而犹诖。失意多病，衰不待年。心如寒灰，头有
白发。惕厉之日，利于退藏，是以弥年不敢奏记。”近本
州徐使君至，奉手笔一函，称谓“不移，问讯加剧。重复
点窜，一无容言。忽疑此身犹在门下，收纸，长想歆然
感生。寻省，遭罹万里，不幸方寸之地，自不能言。求人
见谅，岂复容易。”伏蒙远示，且曰浮谤渐消；况承庆宥，
期以振刷。方今圣贤合德，朝野多欢，泽柔异类，仁及
行苇。万族咸悦，独为穷人；四时平分，未变寒谷。自同
类牵复，又已三年。侧闻众情，或以哀叹。某材略无取，
废锢是宜，若非旧恩，孰肯留念？六翮方锻，思重托于
扶摇；孤桐半焦，冀见收于煨烬。伏纸流涕，不知所言。
谨启。